
A japonizmus megjelenése a századforduló magyar kertművészetében

Kutatásom a japonizmus fogalmát, megjelenését és ennek projekcióit vizsgálja, mely során, a művészet tükrén keresztül mutatja be a nyugati világ számára nehezen értelmezhető átszellemült életvitelt, és világnézetet annak érdekében, hogy jelentős tájépítészeti és kulturális vetületeit ismertesse.
Dolgozatom metodikájának bázisa az orientalizmus tudományának japonizáló ága. Központi kérdése, hogy hogyan vándorolt a Japán kultúra Európába, illetve eszmei értékei milyen formában csapódtak le az egyes művészeti ágakban. Ebből a kontextusból kiindulva, elsődlegesen a japán művészet jellemvonásait vizsgáltam, másodsorban ennek jelentős képzőművészeti vetületét analizáltam a tájfestészet vonalán haladva. Mivel az európai művészekre gyakorolt benyomás igen jelentős, ezért jeles festők és alkotásaik során ismerkedhettem meg a japán képszerkesztés és festészet mélyebb tartalmával. A tájképfestészetre gyakorolt hatás párhuzamba állítható a kertművészeti értékekkel, így ezen két művészeti ág között kapcsolódási pontot keresve vizsgálódtam. A továbbiakban a századforduló kertművészetét elemezve, a folyóiratokban megjelent japán vonatkozású cikkek és virágkiállítások botanikai elemeit végigkövetve meghatározható a keleti kultúra megjelenésének és európai szerepének létjogosultsága.
Kutatásaim után megállapítható, hogy a Japánok nyugati világtól teljesen eltérő életüket és környezetük kialakításának minden szegletét, hitviláguk és a rejtett mozzanatokhoz kötött mondaviláguk tartja életben. A különböző művészeti ágak is ezekből táplálkoznak, illetve ezekre építkeztek. Összességében Európára tett hatásuk a mai napig rendkívüli. A modern művészet nyitottabb a külső világ integrálására, így a jelenkor mindennapjaiban egyre koncentráltabb módon él együtt a különböző irányokból betört kultúrák ötvözete.
A külföldi példákat tekintve kijelenthető, hogy teljesebb nyitottsággal, és szabadabb szellemmel fogadták a más összetételű keleti irányokat. Mind a képzőművészetben, mind a kertművészetben jelentős hatást gyakorolt a japán világ, és ennek jelentősége a mai napig érvényes. Magyarországról elmondható, hogy nagy érdeklődéssel ismerkedett a távoli világgal, szokásaival és működésével, ám európai példával ellentétben művészetének integrálása csak kezdetleges módon jelenik meg. Összegezve,az absztrakt, asszociatív és természetességet tükröző japán világ vonzásköre rendkívüli, melyet nem csak a japánkertek tükröznek, de hatásának létezése és érvényessége is alátámaszt.



